Procurorul-şef al DIICOT Daniel Horodniceanu a declarat, miercuri, la Europa FM, că modificarea legislaţiei penale, inclusiv prin introducerea prevederii conform căreia denunţul este valabil doar şase luni de la comiterea faptei sesizate, va afecta dosarele de terorism, de trafic de droguri, precum şi pe cele de mare violenţă.

"DIICOT este afectat foarte tare de denunţ, mult mai tare decât celelalte Parchete pentru că în dosarele de competenţa DIICOT-ului şi aici mă refer în special la dosarele de trafic de droguri şi la dosarele de mare violenţă, denunţul este un element foarte important pentru noi", a afirmat Hordoniceanu.

Întrebat dacă vor fi afectate şi dosarele de terorism, şeful DIICOT a răspuns: "Da, denunţul nu ar putea fi folosit".

"Ne gândim că există şi alte metode de sesizare decât denunţul, dar într-adevăr, denunţul nu ar avea nicio valoare juridică conform noii modificări’’, a spus şeful DIICOT la Europa FM.

Conducerea DIICOT se întruneşte miercuri pentru a analiza efectele modificărilor decise de Guvern.

Guvernul a aprobat, marţi, prin Ordonanţă de Urgenţă, mai multe modificări ale Codului Penal şi ale Codului de Procedură Penală. Ele se referă la definirea şi pedepsirea abuzului în serviciu, stabilind şi un prag minim de 200.000 de lei de la care acesta este faptă penală, lărgesc categoria persoanelor care ies de sub incidenţa prevederilor referitoare la favorizarea infractorului şi stabilesc că denunţul este valabil doar dacă este făcut în termen de şase luni de la comiterea faptei.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.